《次韵衡州先生游花光因泛舟过向园示坐客之作》
宋代·赵蕃

使君有佳招，宿雨晓更惊。
晨起候天色，对岸烟岚生。
使君匪遨游，因行问农甿。
农甿趋急务，欢然慰中情。
天公亦喜事，为办终日晴。
唤酒屡酌客，往往颜半赪。
兴乘不暇止，遂作浮舟行。
园荒久关闭，谁复相逢迎。
但余古梅花，点缀莓苔轻。
想其种莳时，老大繇孩婴。
中筵出高唱，妙绝五言城。
勇起欲强和，愧此淫哇声。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。